MOZZJONI GĦAL RIŻOLUZZJONI bħala riżultat ta' dikjarazzjonijiet tal-Kunsill u tal-Kummissjoni mresqqa skond l-Artikolu 103 (2) tar-Regoli ta' Proċedura f'isem il-grupp GUE/NGL dwar is-sitwazzjoni fil-Lvant Nofsani Riżoluzzjoni tal-Parlament Ewropew dwar is-sitwazzjoni fil-Lvant Nofsani Il-Parlament Ewropew , wara li kkunsidra r-riżoluzzjonijiet preċendenti dwar il-Lvant Nofsani, wara li kkunsidra r-rapport tad-delegazzjoni tal-Parlament Ewropew għar-relazzjonijiet mal-Kunsill Leġiżlattiv Palestinjan wara ż-żjara tiegħu fil-Palestina f'April-Mejju 2007 u l-konklużjonijiet li nħarġu, wara li kkunsidra r-riżoluzzjonijiet tal-Kunsill tas-Sigurtà tan-Nazzjonijiet Uniti, u b'mod speċjali r-riżoluzzjonijiet 242 (1967), 338 (1973), 425 (1978), 478 (1980), 1373 (2001) u 1397 (2002), wara li kkunsidra r-riżoluzzjonijiet 181 (1947), 194 (1948), 3236 (1974) u ES 10/15 (2004) ta' l-Assemblea Ġenerali tan-Nazzjonijiet Uniti, wara li kkunsidra r-Rapport ta' Tmiem il-Missjoni ta' Alvaro de Soto, il-Koordinatur Speċjali għall-Proċess għall-Paċi għal-Lvant Nofsani u r-Rappreżentant Personali tas-Segretarju Ġenerali mal-PLO u ma' l-Awtorità Palestinjana ta' Mejju 2007; wara li kkunsidra d-deċiżjoni tal-Qorti Internazzjonali tal-Ġustizzja tad-9 ta' Lulju 2004 li ddikjarat li l-ħajt huwa illegali, wara li kkunsidra t-tnedija mill-ġdid ta' l-inizjattiva Għarbija għall-paċi fl-2002 wara s-Samit ta' Riyad, wara li kkunsidra l-kommemorazzjoni fil-5 ta' Ġunju 2007 tal-gwerra ta' l-1967 u ta' l-erbgħin sena ta' l-okkupazzjoni Iżraeljana tat-territorju Palestinjan, inklużi Ġerusalemm tal-Lvant, il-Golan Heights u l-Irziezet ta' Shebaa, wara li kkunsidra l-Artikolu 103, paragrafu 2 tar-Regoli ta' Procedura tiegħu, A. billi jinnota l-falliment tal-ħidma tal-komunità internazzjonali sabiex tintemm l-okkupazzjoni tat-territorji mill-1967 u li issa ilha 40 sena; B. billi l-UE, meta tissieħeb ma' l-istrateġija tal-White House u tapplika ġudizzji diżugwali qiegħda teqred opportunitajiet storiċi bħalma huma l-pjan Għarbi għall-paċi sa mill-2002, is-suċċess tal-proċess demokratiku fil-Palestina, jew, aktar reċentement, l-aħħar ċans għal kostituzzjoni ta' gvern għall-unità nazzjonali u b'hekk qiegħda tassumi responsabbiltà kbira fil-kriżi fir-reġjun, kif juri tajjeb ir-rapport tal-missjoni tal-Koordinatur Speċjali tan-NU għall-Proċess għall-Paċi fil-Lvant Nofsani; C. billi l-gvern ta' Unità Nazzjonali, li twaqqaf wara l-ftehima tal-Mekka fit-8 ta' Frar, ġie xolt mill-President Abbas wara l-kolp militari tal-Ħamas fil-Medda ta' Gaża; billi fl-istess waqt ġie ddikjarat stat ta' emerġenza mill-President ta' l-Awtorità Palestinjana u ġie maħtur gvern ta' emergenza taħt il-Prim Ministru Fayyad; D. billi l-kriżi umanitarja li hemm fil-Gaża laħqet livell estremament preokkupanti; billi l-iżolament ta' din il-medda qed ikompli jkollu konsegwenzi drammatiċi fil-livell politiku u umanitarju; E. billi l-politika ta' 'faits accomplis' li qed tkompli taggrava l-okkupazzjoni, il-firda, l-annessjoni u l-frammentazzjoni tat-territorju Palestinjan, qed jagħmluha impossibbli li jinħoloq Stat Palestinjan hekk li qed tinqered kull tama għall-paċi fir-reġjun; F. billi x-Xatt tal-Punent u l-Gaża huma unità politika, ġeografika u ekonomika waħda; G. billi jinnota d-deterjorazzjoni li tħasseb tas-sitwazzjoni fil-Libanu, kif jixhdu l-attakk kontra l-FINUL fejn mietu 6 min-nies, il-qtil tal-Membru Parlamentarju Walid Eido u l-ġlied fil-kamp tar-refuġjati Palestinjani f'Nahr el Bared; H. billi jinnota l-polarizzazzjoni tal-pożizzjonijiet fil-Libanu wara r-riżoluzzjoni 1757 tal-Kunsill tas-Sigurtà tan-NU tat-30 ta' Mejju 2007 li ħatar it-tribunal inkarigat biex jindaga dwar il-qattiela ta' l-ex Prim Ministru Lebaniż Rafic Hariri; Jisħaq fuq ir-risponsabbilità serja u diretta tal-komunità internazzjonali għad-degradazzjoni tas-sitwazzjoni politika u umanitarja fit-territorju Palestinjan okkupat kif hemm innutat fi tmiem ir-rapport tal-missjoni tal-Koordinatur Speċjali tan-NU għall-Proċess għall-Paċi fil-Lvant Nofsani u jitlob lill-UE biex titgħallem b'urġenza mill-esperjenza ta' dan il-falliment gravi u tibda tagħmel reviżjonijiet serji u strateġiċi u dan b'rispett strett tal-liġijiet internazzjonali; Jikkundanna l-erbgħin sena ta' okkupazzjoni tal-Medda ta' Gaża u tax-Xatt tal-Punent, inkluż Ġerusalemm ta' Lvant, kif ukoll il-Golan Heights u l-Irziezet ta' Shebaa; jenfasizza l-punt li l-kriżi attwali tista' tissolva biss, u jistgħu jinkisbu l-paċi u l-istabbilità biss, bl-irtirar mit-territorji li ilhom okkupati sa mill-1967, u permezz ta' soluzzjoni aħħarija, ġusta u dejjiema għall-kunflitt Iżraeljan Palestinjan li s-soluzzjoni tagħha hija li jkun hemm żewġ stati billi jiġi stabbilit stat Palestinjan skond il-fruntieri ta' l-1967, b'Ġerusalem ta' Lvant bħala belt kapitali, u soluzzjoni globali għar-refuġjati Palestinjani kollha bbażata fuq ir-Riżoluzzjoni 194 tan-NU; jenfasizza li dan jinvolvi li jitneħħa l-ħajt u l-lokali li ġew abitati, li t-tnejn huma illegali skond il-liġi internazzjonali, u l-ħelsien tal-priġunieri kollha Palestinjani u Għarab; Jistqarr li huwa mħasseb ħafna dwar il-ġrajjiet reċenti fil-Medda ta' Gaża; jikkundanna l-ħakma militari mill-Ħamas fil-Medda ta' Gaża u jenfasizza li s-sospensjoni ta' għajnuna diretta u r-rifjut ta' għarfien tal-Gvern ta' Unità Nazzjonali kkontribwew direttament għall-aggravazzjoni tat-tensjoniiet u biex jiddgħajfu l-istituzzjonijiet Palestinjani, b'mod partikulari s-servizzi tas-sigurtà, li wasslu għas-sitwazzjoni katastrofika attwali li qed thedded l-istess eżistenza ta' l-AP; Jappoġġja l-isforzi ta' l-Awtorità Palestinjana u tal-President tagħha Mahmoud Abbas sabiex jiffaċċja l-kriżi politika u umanitarja; jinsisti li l-qasma politika trid tissewwa b'urġenza sabiex ma tikkompromettix aktar il-prospetti għal stat Palestinjan; jistieden lill-President u lil kulmin hu konċernat sabiex jagħmlu minn kollox biex jintlaħaq dan l-iskop; Jissieħeb mas-sejħa tal-kumitat eżekuttiv tal-PLO sabiex ikun hemm elezzjonijiet ġodda; jistieden lill-komunità internazzjonali sabiex tikkommetti ruħha li tirrkonoxxi u tirrispetta r-riżultati ta' dawn l-elezzjonijiet; Jistqarr li hu mħasseb ħafna dwar is-sitwazzjoni umanitarja fil-Gaża; jinsisti fuq il-fatt li l-iżolament tal-medda ma jistax iwassal ħlief għall-kaos u sabiex jiggrava l-kriżi umanitarja fiha; jitlob sabiex jinfetħu punti ta' passaġġ li jwasslu għall-medda ta' Gaża u li titwassal b'urġenza għajnuna umanitarja; jitlob lill-UE, lill-Iżrael u lill-Eġittu biex jieħdu l-passi neċessarji kollha sabiex tinfetaħ il-fruntiera ta' Rafah, speċjalment billi hemm 4,000 Palestinjan itturufnati hemm f'kundizzjonijiet tabilħaqq serji; Jiddeplora bil-qawwa u jikkundanna l-aktar interventi reċenti ta' l-armata Iżraeljana f'Gaża u f'Nablus; jistieden lill-Gvern Iżraeljan sabiex iwaqqaf immedjatament l-operazzjonijiet militari kontra l-poplu Palestinjan f'Gaża u fix-Xatt tal-Punent u l-politika illegali tiegħu ta' qtil ekstraġudizzjarju; jissieħeb mat-talba għal waqfien mill-ġlied immedjat, simultanju, komprensiv u reċiproku; jappoġġja t-talba tal-President Abbas li fuq il-linja ħadra fil-Gaża u x-Xatt tal-Punent titqiegħed qawwa internazzjonali ta' osservazzjobni u protezzjoni taħt l-awspiċju tan-Nazzjonijiet Uniti fil-qafas ta' pulitika ġenerali favur it-tnedija mill-ġdid tal-proċess għall-paċi; Jinnota r-riżultati skarsi tas-Samit ta' Sharm-El-Sheikh; jinnota t-trasferiment parzjali minn Iżrael tat-taxxi Palestinjani li kien qiegħed iżomm illegalment; jitlob li l-Iżrael jgħaddi mingħajr ebda kundizzjoni d-dħul fiskali u doganali kollu dovut lill-Awtorità Palestinjana; jappella lill-Iżrael sabiex tiffriżja immedjatament il-bini tal-ħajt u tal-kolonji, kif ukoll il-miżuri kollha li għandhom l-iskop li jannessjaw lill-Ġerusalemm tal-Lvant, jitlob ukoll lill-Iżrael sabiex tneħħi r-restrizzjonijiet għall-mobilità ħielsa tal-persuni u tal-beni u teħles għadd sostanzjali ta' priġunieri Palestinjani mingħajr ebda distinzjoni rigward sħubija politika u l-ewwelnett lill-kapijiet politiċi u r-rappreżentanti eletti, b'mod partikulari lill Aziz Dweik, il-President tal-CLP, u Marwan Barghouti, l-ewwel membru elett li ntbgħat il-ħabs wara li bdiet l-Intifada; Jappoġġja l-wegħda tal-President Abbas li l-għajnuna diretta li terġa' tinbeda tiġi destinata lill-Palestinjani kollha mingħajr distinzjoni bejn il-medda ta' Gaza u ċ-Ċisġordanja; jistieden lill-UE sabiex ma tagħmel ebda ostakolu għall-implimentazzjoni ta' din il-wegħda; jenfasizza li għajnuna finanzjarja mhix biżżejjed imma hemm ħtieġa urġenti għal appoġġ politiku għall-poplu Palestinjan u għall-Awtorità Palestinjana sabiex jinkiseb stadju vijabbli għall-fruntieri ta' l-1967; Jenfasizza li hemm ħtieġa urġenti għal negużjati dwar stejtus finali; dwar dan jitlob lill-UE biex tgħin biex tissejjaħ konferenza internazzjonali għall-paċi fil-Lvant Nofsani mingħajr esklużjonijiet u mingħajr kundizzjonijiet minn qabel sabiex jinkiseb ftehim reġjunali dwar il-paċi li jkun ibbażat fuq ir-riżoluzzjonijiet tan-NU; F'din il-perspettiva, ifakkar fil-kontribut siewi ta' l-Inizjattiva Għarbija għall-Paċi li tikkostitwixxi opportunità ġenwina għal paċi komprensiva u dejjiema fir-reġjun; jistieden lill-pajjiżi Għarab sabiex jassumu rwol attiv fis-soluzzjoni tal-kriżi attwali u tal-konflitt; jistieden lill-gvern Iżraeljan biex jagħraf l-opportunità ewlenija li toffri din l-inizjattiva; jinsisti madankollu li jekk din l-opportunità ma tinħatafx b'urġenza tista' tintilef darba għal dejjem b'konsegwenzi gravi għall-popli kollha tar-reġjun; Jilqa' bi pjaċir il-ħelsien tal-ġurnalist Alan Johnston; Jitlob li jinħelsu immedjatament it-tliet suldati Iżraeljani; Jitlob lill-Istati Membri ta' l-UE biex jistabbilixxu djalogu reali mas-Sirja bl-iskop li jinstab arranġament globali tal-kunflitti u sabiex tiġi żgurata l-istabbilità fir-reġjun; Jiddikjara t-tħassib tiegħu dwar il-periklu ta' l-aggravazzjoni tal-qasmiet politiċi u dwar il-konsegwenzi li dawn jistgħu jġibu fil-Libanu, kif jistgħu jġibu wkoll għall-paċi u l-istabbilità fir-reġjun u jistieden lill-partijiet kollha konċernati fil-Libanu biex isolvu l-kriżi politika interna permezz tad-djalogu; Jikkundanna l-attakk ta' l-24 ta' Ġunju li għadda li kkaġuna l-mewt ta' 6 sudati tal-forza għaż-żamma tal-paċi tan-NU; Jisħaq fuq il-fatt li l-użu tat-truppi taħt il-patroċinju tan-NU fin-nofinhar tal-Libanu meta m'hemmx proċess politiku għaddej ma jistax isolvi b'mod sostenibbli l-kriżi u qed jesponi lill-FINUL għal perikli serji; jistieden lill-Kunsill biex jippreżenta lill-Parlament l-istrateġija politika tiegħu u l-inizjattivi politiċi li beħsiebu jassumi sabiex tinstab soluzzjoni sostenibbli għal-problema; jitlob li r-Rappreżentant Għoli għall-politika komuni barranija u għas-sigurtà jinforma lill-Parlament dwar din il-kwistjoni malajr kemm jista' jkun; Jikkundanna l-attakki u l-aġir ta' Fatah Al-Islam u l-infiltrazzjoni tiegħu fil-kampijiet tar-refuġjati li għamel lir-refuġjati Palestinjani l-vittmi prinċipali ta' dan il-ġlied; jenfassizza li din is-sitwazzjoni urġenti turi mill-ġdid il-bżonn li tinstab solużżjoni ġusta u globali għar-refuġjati Palestinjani bbażata fuq ir-riżoluzzjoni 194 tan-Nazzjonijiet Uniti; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Kummissjoni, lill-parlamenti ta' Iżrael, il-Libanu, is-Sirja u l-Awtorità Nazzjonali Palestinjana, lis-Segretarju Ġenerali tal-Lega Għarbija, lir-Russja u lill-Istati Uniti, kif ukoll lis-Segretarju tan-Nazzjonijiet Uniti.
Extracted from 14733347__MOTION__B6-2007-0275__MT.txt